Maimane dreig met regsaksie oor grondMmusi Maimane (9 Oktober 2017) Foto: ANA Die Demokratiese Alliansie sal regstappe neem teen die regering oor die oordrag van grond na opkomende boere, het leier Mmusi Maimane Maandag gesê. “Ons sal die ANC hof toe vat om te verseker dat die grond oorgedra word. Die leuens wat hulle vertel dat alle grond oorgedra is, is nie die waarheid nie. Ons het vandag met boere vergader wat in dieselfde program is, wat nooit enigiets besit het nie, maar steeds elke maand huur betaal. As ons ernstig is oor grondhervorming, moet ons seker maak dat Suid-Afrikaners wat nie grond besit nie, dit wel moet besit,” het hy by Nooitgedacht-plaas naby Northam in Limpopo gesê. Hy het in Northam met boere vergader wat begunstigdes is van die regering se Grond en Herverspreiding vir Landbou-ontwikkelingsprogram (GHLOP). Dié program het ten doel om voorheen benadeelde burgers te help om grond en landbou-implemente spesifiek vir landbou-doeleindes aan te skaf. Die boere het aan Maimane gesê ondanks beloftes van die regering dat die grond na hulle oorgedra sal word, besit hulle nie die grond waarop hulle boer nie. Hulle het gesê mense betree onwettig die grond en rig plakkershuise op, omdat hulle aanvoer die grond behoort aan die regering en nie aan die boere nie. Hulle wil hê die regering moet die grond aan hulle oordra. David Rakgase het gesê hy boer reeds sedert die Bophuthatswana-era op Nooitgedacht-plaas, ongeveer 8 km van Northam, en die grond is ná die 1994-verkiesing aan die Limpopo- provinsiale regering oorgedra. Hy huur al sedert April 1991 die grond van die regering en het nog nie ŉ enkele betaling gemis nie. Hy bedryf ŉ suksesvolle boerdery en het ook ŉ mentorskapprogram waar hy jong opkomende boere met opleiding en ontwikkeling help. In 2002 is hy gevra of hy, as deel van die GHLOP, die opsie wil hê om die plaas te koop. Hy het dit aanvaar en het sy voornemens om die grond te koop bevestig, en die regering het dit goedgekeur. Hy het later ŉ brief van die provinsiale regering ontvang om te bevestig dat hy wel die nuwe eienaar is. In 2011 moes hy ŉ nuwe vyfjaarhuurkontrak met die departement van landelike ontwikkeling en grondhervorming aangaan, ondanks die feit dat die regering agt jaar vroeër reeds bevestig het dat hulle besig is om die grond en titelakte na hom oor te plaas. Maimane het gesê hulle sal met ŉ klasaksie teen die regering begin. “Ons regspan het skriftelik die staatsprokureur se kantoor versoek om ŉ verduideliking te gee waarom die grond nog nie na Rakgase oorgedra is nie, en om ŉ datum te verskaf wanneer dit gedoen sal word. Ons glo Rakgase het ŉ goeie saak, en hy word onregverdig ontneem van die grond wat, volgens ŉ kontrak, aan hom behoort. Ons sal nie huiwer om namens hom op te tree nie.” Maimane het gesê sy party is van mening dat swart boere eienaarskapsbelang moet besit in die grond waarop hulle boer.